

VLADA REPUBLIKE HRVATSKE

Zagreb, 31. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pružanju pomoći u prihvatu i smještaju državljana Republike Hrvatske i članova njihovih obitelji repatriranih iz Libanonske Republike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članaka 1. i 8. i članka 31. stavka 2. Zakona o Vladi Republike Hrvatske („Narodne novine, broj 150/11, 119/14, 93/16, 116/18 i 80/22), a u svezi članka 9. točke 7. Zakona o vanjskim poslovima („Narodne novine“, broj 48/96, 72/13, 127/13, 39/18 i 98/19) i članka 4. Zakona o strateškim robnim zalihama („Narodne novine“, broj 141/22) Vlada Republike Hrvatske je na sjednici održanoj \_\_\_\_\_\_\_ 2024. godine donijela

**ODLUKU**

**o pružanju pomoći u prihvatu i smještaju državljana Republike Hrvatske**

**i članova njihovih obitelji repatriranih iz Libanonske Republike**

**I.**

Ovom Odlukom osigurava se pružanje pomoći u prihvatu i smještaju državljana Republike Hrvatske i članova njihovih obitelji repatriranih iz Libanonske Republike.

**II.**

Po dolasku u Republiku Hrvatsku, a do realizacije smještaja iz točke IV. ove Odluke Ministarstvo gospodarstva – Ravnateljstvo za robne zalihe podmirit će troškove smještaja i prehrane državljana Republike Hrvatske i članova njihovih obitelji repatriranih iz Libanonske Republike na teret sredstava Državnog proračuna Republike Hrvatske za 2024. godinu, razdjel 077 – Ministarstvo gospodarstva, glava 55 – Ravnateljstvo za robne zalihe.

**III.**

Davanje usluga smještaja i prehrane iz točke II. ove Odluke izvršava se po uputama Ministarstva unutarnjih poslova – Ravnateljstva civilne zaštite.

**IV.**

Ministarstvo prostornoga uređenja, graditeljstva i državne imovine će državljanima Republike Hrvatske i članovima njihovih obitelji repatriranima iz Libanonske Republike ustupiti na korištenje nekretnine u vlasništvu Republike Hrvatske.

Iznimno, ukoliko se ne raspolaže nekretninama u vlasništvu Republike Hrvatske u koje navedene osobe mogu odmah useliti, ustupit će im se na korištenje nekretnine u vlasništvu fizičke osobe s prebivalištem u Republici Hrvatskoj s kojima je ugovor sklopilo Ministarstvo prostornoga uređenja, graditeljstva i državne imovine.

Ministarstvo prostornoga uređenja, graditeljstva i državne imovine s repatriranim hrvatskim državljanima i članovima njihovih obitelji sklopit će ugovor o korištenju nekretnina iz stavaka 1. i 2. ove točke. Ugovorom će se odrediti kako se nekretnine ustupaju na korištenje bez plaćanja naknade, a režijske troškove snosi Ministarstvo prostornoga uređenja, graditeljstva i državne imovine.

Navedene nekretnine ustupaju se na korištenje privremeno odnosno dok repatrirani hrvatski državljani i članovi njihovih obitelji ne budu u mogućnosti financirati se iz vlastitih izvora prihoda, a najduže na rok od godinu dana. Mogućnost samostalnog financiranja repatriranih osoba utvrditi će Ministarstvo rada, mirovinskoga sustava, obitelji i socijalne politike.

**V.**

Zadužuju se Ministarstvo vanjskih i europskih poslova, Ministarstvo gospodarstva, Ministarstvo unutarnjih poslova, Ministarstvo prostornoga uređenja, graditeljstva i državne imovine, Ministarstvo rada, mirovinskoga sustava, obitelji i socijalne politike, Ministarstvo zdravstva, Ministarstvo znanosti, obrazovanja i mladih za realizaciju prihvata, osiguranje smještaja, materijalnih i drugih prava državljana Republike Hrvatske i članova njihovih obitelji repatriranih iz Libanonske Republike u Republiku Hrvatsku.

**VI.**

Zadužuje se Ministarstvo vanjskih i europskih poslova da o donošenju ove Odluke na odgovarajući način izvijesti nadležna tijela iz točke V. ove Odluke.

**VII.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_ 2024.

**PREDSJEDNIK**

**mr. sc. Andrej Plenković**

**OBRAZLOŽENJE**

Odredbom članka 9. Zakona o vanjskim poslovima utvrđena je obveza Ministarstva vanjskih i europskih poslova za poduzimanjem aktivnosti s ciljem zaštite prava i interesa državljana Republike Hrvatske koji žive ili borave u inozemstvu.

Pogoršanjem sigurnosne situacije u Libanonskoj Republici pojedini hrvatski državljani obratili su se službi vanjskih poslova zamolbom za pružanjem konzularne pomoći pri izlasku iz Libanonske Republike i dolasku u Republiku Hrvatsku. Zamolba za pomoć obuhvaća i članove njihovih obitelji od kojih neki imaju samo libanonsko državljanstvo.

Kako se radi o hrvatskim obiteljima koje u Republici Hrvatskoj ne posjeduju nekretninu niti članove obitelji kod kojih bi se mogli smjestiti pojavila se potreba za osiguranjem smještajnih kapaciteta.

Po dolasku repatriranih osoba u Republiku Hrvatsku privremeni smještaj, ishranu i druge aktivnosti potrebne za žurno zbrinjavanje osigurati će Ministarstvo gospodarstva – Ravnateljstvo za robne zalihe.

Nadalje, smještaj repatriranih osoba na rok od godine dana osigurati će Ministarstvo prostornoga uređenja, graditeljstva i državne imovine.

Hrvatski državljani kojima je pružena pomoć u napuštanju Libanonske Republike imaju prava i obveze kao i svi ostali državljani Republike Hrvatske. Ovom im se Odlukom olakšava integracija u društvo do pronalaženja odgovarajućeg zaposlenja koje će im pomoći u osamostaljenju i samostalnom financiranju.

Članovima obitelji hrvatskih državljana koji imaju državljanstvo Libanonske Republike regulirati će se boravak sukladno odredbama Zakona o strancima.